PSD recidivează: ”Muriți în chinuri, oameni fără chip și cu speranța că veți câștiga vreodată alegerile”

PSD recidivează în folosirea unui limbaj injurios pe Facebook. Într-un comentariu la o postare pe rețeaua de socializare, organizația PSD Giurgiu a răspuns: ”Muriți în chinuri, oameni fără chip și cu speranța că veți câștiga vreodată alegerile. După cum ați văzut, românii votează oameni nu fantome ca voi!”

După ce comentariul postat de filiala Giurgiu a partidului condus de Liviu Dragnea a fost semnalat și distribuit de mai multe persoane, social-democrații l-au șters de pe Facebook.

Demersul reprobabil al social-democraților giurgiuveni vine la numai câteva zile după operațiunea de intoxicare fără precedent a PSD, când zeci de organizații județene au postat mesajul că Simona Halep a fost huiduită luni pe Arena Națională, nu Gabriela Firea.

Zeci de organizații județene ale PSD au postat marți seară pe conturile de Facebook un mesaj propagandistic fără precedent. Afișul comun susține că Simona Halep ar fi fost huiduită luni de 20.000 de fani pe Arena Națională, deși imaginile filmate de toate televiziunile arată clar că huiduielile i-au fost adresate primarului Gabriela Firea. De altfel, Firea a și părăsit rapid scena, iar luni seara a postat un mesaj acru pe Facebook la adresa celor care au fluierat-o copios.

Autorul operațiunii de intoxicare a fost George Harabagiu, coordonatorul PSD online.

El a distribuit marți, la ora 20.01, afișul preluat apoi de multe organizații județene PSD, și a scris ”Alertați organizațiile și grupurile de diseminare din județe. Maximizați impactul postării. Distribuiți în grupuri!”.

George Norocel Harabagiu a fost ziarist la diferite publicații și televiziuni din Neamț. În timpul guvernării PDL, el a fost omul de casă al baronului Gheorghe Ștefan, zis Pinalti. El a condus și televiziunea acestuia, Giga TV, ajungând să dea declarații la DNA în dosarul de corupție privitor la acordarea licenței acestui post.

După ce Pinalti a fost condamnat, Harabagiu s-a mutat în curtea liderului PSD Neamț, Ionel Arsene, zis și ”Șosetuță”. Harabagiu a realizat emisiuni la o televiziune controlată de Arsene. Odată cu apropierea tot mai mare dintre Arsene și Liviu Dragnea, George Harabagiu a fost transferat la București, unde a primit un post de coordonator al campaniilor online ale PSD.

El a fost în mijlocul mai multor controverse pe plan local. În 2011, Harabagiu a accidentat mortal o tânără, fiind cercetat pentru ucidere din culpă, potrivit Adevărul. Același ziar scrie că Harabagiu a fost condamnat în la închisoare, în urma unui flagrant delict, pentru că, în 1997, l-a şantajat pe medicul Cornel Alexandrescu, pretinzându-i bani pentru a nu face anumite dezvăluiri în presă.

În 2016, Harabagiu a vrut să candideze ca independent la Primăria Roman, dar nu a adunat suficiente semnături. Presa locală scria la acel moment că Harabagiu nu avea nici un venit declarat, cu excepția a 193.000 de lei din pronosticuri sportive.

Liviu Dragnea a declarat miercuri la Antena 3 că l-a concediat pe George Harabagiu, coordonatorul campaniilor online ale PSD, despre care Victor Ponta a spus că a creat atacurile mincinoase la Simona Halep.

La câteva minute după ce liderul PSD a anunțat că l-a dat afară, Harabagiu, a trimis un mesaj de adio pe grupul de Whatsapp al comunicatorilor PSD. Potrivit mesajului, obținut de G4Media.ro, Harabagiu îi anunță pe social-democrați că va îi va rămâne loial liderului PSD.